Леда Милева
Книжки мои

chitanka.info

Книжки мои нови,

още неразрязани,

с пръсти недокоснати,

с молив небелязани!

Колко ме привличат

тайните ви скрити,

колко искам всичко

да ми доверите!

Пише тук „История“,

но като разтворя я,

към кои ли векове

мене тя ще позове?

Чувам, че ме вика,

само че с езика

странен на числата

книжка непозната.

Аритметиката! Значи

тук са новите задачи.

Пъстра „География“

с карти и картини,

с тигри и жирафи,

с пясъчни пустини —

през кои земи, къде

тя ли ще ме отведе?

Книжки мои нови,

още неразрязани,

с пръсти недокоснати,

с молив небелязани!

Цялата година

с вас ще съм и в края

всичките ви тайни

аз ще разгадая!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.